CELEX: 52012DC0308
Language: mt
Date: 2012-05-30 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma ta' Ċipru għall-2012 u li twassal opinjoni tal-Kunsill dwar il-programm ta' stabbiltà ta' Ċipru għall-perjodu 2012-2015

|
			
		
		
		52012DC0308
		
			Rakkomandazzjoni għal RAKKOMANDAZZJONI TAL-KUNSILL dwar il-programm nazzjonali ta' riforma ta' Ċipru għall-2012 u li twassal opinjoni tal-Kunsill dwar il-programm ta' stabbiltà ta' Ċipru għall-perjodu 2012-2015 /* COM/2012/0308 final */
			
				
		
		
			
			   	Rakkomandazzjoni għal
RAKKOMANDAZZJONI TAL-KUNSILL
dwar il-programm nazzjonali ta' riforma ta'
Ċipru għall-2012 
u li twassal opinjoni tal-Kunsill dwar il-programm ta' stabbiltà ta' Ċipru
għall-perjodu 2012-2015
IL-KUNSILL TAL-UNJONI EWROPEA
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 121(2)
u 148(4) tiegħu,
Wara li kkunsidra r-Regolament tal-Kunsill
(KE) Nru 1466/97 tas-7 ta’ Lulju 1997 dwar
it-tisħiħ tas-sorveljanza ta' pożizzjonijiet ta' baġit u
s-sorveljanza u l-koordinazzjoni ta' politika ekonomika[1], u
partikolarment l-Artikolu 5(2) tiegħu,
Wara li kkunsidra r-Regolament (UE)
Nru 1176/2011 tal-Parlament Ewropew u tal-Kunsill
tas-16 ta’ Novembru dwar il-prevenzjoni u l-korrezzjoni
tal-iżbilanċi makroekonomiċi[2], u b’mod partikolari l-Artikolu 6(1)
tiegħu,
Wara li kkunsidra r-rakkomandazzjoni
tal-Kummissjoni Ewropea[3],
Wara li kkunsidra r-riżoluzzjonijiet
tal-Parlament Ewropew,[4]

Wara li kkunsidra l-konklużjonijiet
tal-Kunsill Ewropew,
Wara li kkunsidra l-opinjoni tal-Kumitat
tal-Impjiegi,
Wara li kkonsulta mal-Kumitat Ekonomiku u
Finanzjarju,
Billi:
(1)              
Fis-26 ta’ Marzu 2010, il-Kunsill
Ewropew qabel mal-proposta tal-Kummissjoni Ewropea li tiġi mnedija
strateġija ġdida għall-impjiegi u t-tkabbir, bl-isem ta'
Ewropa 2020, li tkun imsejsa fuq koordinazzjoni msaħħa
tal-politiki ekonomiċi u li tiffoka fuq l-oqsma ewlenin fejn
tinħtieġ azzjoni biex tingħata spinta lill-potenzjal tal-Ewropa
għat-tkabbir u l-kompetittività sostenibbli.
(2)              
Fit-13 ta’ Lulju 2010, il-Kunsill
adotta rakkomandazzjoni dwar il-linji gwida ġenerali għall-politiki
ekonomiċi tal-Istati Membri u l-Unjoni (mill-2010 sal-2014) u
fil-21 ta’ Ottubru 2010, huwa adotta deċiżjoni dwar
il-linji gwida għall-politiki tal-Istati Membri dwar l-impjiegi[5], li
flimkien jagħmlu l-"linji gwida integrati". L-Istati Membri
ġew mistiedna jqisu l-linji gwida integrati fil-politiki ekonomiċi u
okkupazzjonali nazzjonali tagħhom.
(3)              
Fit-12 ta' Lulju 2011, il-Kunsill
adotta rakkomandazzjoni dwar il-programm nazzjonali ta' riforma ta' Ċipru
għall-2011 u ta l-opinjoni tiegħu dwar il-programm aġġornat
ta' stabbiltà ta' Ċipru għall-perjodu 2011-2014.
(4)              
Fit-23 ta' Novembru 2011,
il-Kummissjoni adottat it-tieni Stħarriġ Annwali dwar it-Tkabbir, li
kien il-bidu tat-tieni Semestru Ewropew ta’ koordinazzjoni integrata u ex
ante ta’ politika, imsejjes fuq l-istrateġija Ewropa 2020.
Fl-14 ta’ Frar 2012, abbażi tar-Regolament (UE)
Nru 1176/2011, il-Kummissjoni adottat ir-Rapport dwar il-Mekkaniżmu
ta' Twissija[6],
li fih hija identifikat lil Ċipru bħala wieħed mill-Istati
Membri li dwaru kellha titwettaq analiżi fil-fond.
(5)              
Fit-2 ta’ Marzu 2012, il-Kunsill
Ewropew approva l-prijoritajiet sabiex jiggarantixxi l-istabbiltà finanzjarja,
il-konsolidazzjoni fiskali u l-azzjoni li tħeġġeġ it-tkabbir.
Huwa enfasizza l-ħtieġa li tinżamm konsolidazzjoni fiskali li
tiffavorixxi t-tkabbir, biex l-ekonomija jerġa' jkollha kundizzjonijiet
normali għas-self, biex jiġu promossi t-tkabbir u l-kompetittività,
biex jiġu indirizzati l-qgħad u l-konsegwenzi soċjali
tal-kriżi, u biex tiġi mmodernizzata l-amministrazzjoni pubblika.
(6)              
Fit-2 ta’ Marzu 2012, il-Kunsill
Ewropew stieden ukoll lill-Istati Membri parteċipi fil-Patt Euro Plus biex
jippreżentaw l-impenji tagħhom fil-ħin
għall-inklużjoni fil-programmi ta’ stabbiltà jew ta’ konverġenza
tagħhom u fil-programmi nazzjonali ta’ riforma tagħhom.
(7)              
Fis-7 ta' Mejju 2012, Ċipru
ressaq il-programm ta' stabbiltà tiegħu, li jkopri l-perjodu bejn l-2012 u
l-2015, u fl-10 ta' Mejju 2012 ressaq il-programm nazzjonali ta'
riforma tiegħu għall-2012. Sabiex jitqiesu l-konnessjonijiet
bejniethom, iż-żewġ programmi ġew ivvalutati fl-istess
waqt. Il-Kummissjoni vvalutat ukoll, permezz ta’ reviżjoni bir-reqqa skont
l-Artikolu 5 tar-Regolament (UE) Nru 1176/2011, jekk Ċipru
huwiex affettwat mill-iżbilanċi makroekonomiċi.
Fir-reviżjoni fil-fond tagħha[7],
il-Kummissjoni kkonkludiet li Ċipru qed jesperjenza żbilanċ
intern minħabba s-settur bankarju tiegħu u d-dejn tas-settur
korporattiv u minħabba żbilanċ estern u intern fuq id-dinamiki
fiskali u l-kompetittività tiegħu, għalkemm dan mhux
eċċessiv.
(8)              
Abbażi tal-valutazzjoni tal-Programm ta’
Stabbilità tal-2012 skont ir-Regolament tal-Kunsill (KE) Nru 1466/97,
il-Kunsill huwa ta l-opinjoni li x-xenarju makroekonomiku li fuqu ssejsu
l-projezzjonijiet baġitarji fil-programm, jidher li huwa ottimistiku bejn
l-2012 u l-2014. Għalkemm jinkorpora reviżjoni ’l isfel kbira
tal-previżjoni għat-tkabbir, ix-xenarju makroekonomiku li fuqu ssejsu
l-projezzjonijiet baġitarji fil-programm jibqa' soġġett
għar-riskji ta' telf ta' valur, marbuta b'mod partikolari mal-evoluzzjoni
tad-domanda domestika bejn l-2012 u l-2013. L-objettiv tal-istrateġija
baġitarja spjegat fil-programm huwa li jiġi kkoreġut
id-defiċit eċċessiv sal-2012 u li jintlaħaq l-objettiv
baġitarju ta' terminu medju (OTM) sal-2014, u li jibqa' fl-OTM fl-2015.
Il-programm jikkonferma l-OTM preċedenti ta' baġit ibbalanċjat
f'termini strutturali, li jirrifletti b'mod adegwat ir-rekwiżiti tal-Patt
ta' Stabbilità u Tkabbir. Il-korrezzjoni ppjanata tad-defiċit
eċċessiv hija f'konformità mal-iskadenza stabbilita
bir-rakkomandazzjoni tal-Kunsill li nħarġet fil-kuntest
tal-Proċedura ta’ Defiċit Eċċessiv
fit-13 ta' Lulju 2010. Abbażi tad-defiċit strutturali
(ikkalkolat mill-ġdid)[8],
l-isforz fiskali annwali medju ppjanat li jkun 1,5 % tal-PDG
għall-perjodu 2011-2012, huwa ekwivalenti għall-isforz irrakkomandat
mill-Kunsill. Il-progress previst lejn l-OTM fl-2013 huwa biżżejjed
għaliex huwa ogħla mill-0,5 % tal-valur referenzjarju tal-PDG
tal-Patt ta' Stabbiltà u Tkabbir, kemm skont it-tbassir tal-Kummissjoni tar-rebbiegħa
tal-2012 u kemm skont il-programm. Ir-rata ta' tkabbir tan-nefqa tal-gvern,
b'kunsiderazzjoni tal-miżuri diskrezzjonali tad-dħul, hija
f'konformità mal-valur referenzjarju tan-nefqa tal-Patt ta' Stabbiltà u Tkabbir
fl-2013-2014, iżda mhux fl-2015. Il-miri baġitarji tal-programm u
l-isforz ippjanat ta' konsolidazzjoni fl-2013, li jserraħ parzjalment fuq
miżuri li mhumiex kompletament speċifikati, iġibu magħhom riskji
marbuta max-xenarju makroekonomiku li jidher ottimistiku għall-2012-2014.
Skont il-programm, il-proporzjon tad-dejn għall-PDG, li kien jammonta
għal 71,6 % fl-2011, se jiżdied għal 72,1 % fl-2012
sakemm b'mod gradwali jinżel għal 65,4% fl-2015. F'termini tal-valur
referenzjarju għat-tnaqqis tad-dejn tal-Patt ta' Stabbiltà u Tkabbir,
Ċipru se jkun f'perjodu tranżitorju fis-snin bejn l-2013 u l-2015 u
l-pjanijiet li ġew ippreżentati fil-programm se jiżguraw
biżżejjed progress lejn il-konformità mal-valur referenzjarju
għat-tnaqqis tad-dejn. Madankollu, din il-projezzjoni ġġib
magħha riskji marbuta mal-possibbiltà ta' operazzjonijiet ta'
salvataġġ tal-korporazzjonijiet finanzjarji
(9)              
L-amministrazzjoni tat-taxxa hija ineffiċjenti
għaliex l-ispejjeż amministrattivi marbuta mal-ġbir
tad-dħul f’Ċipru huma ferm għolja. Il-ġbir tat-taxxa huwa
relattivament baxx. B'mod partikolari, in-nefqa tal-amministrazzjoni tat-taxxa
bħal sehem mill-PDG u l-ispejjeż amministrattivi marbuta
mal-ġbir tad-dħul nett huma għolja u jidher li ħa
jibqgħu jogħlew. Hemm bżonn ta' miżuri li
jħeġġu l-evitar tax-xogħol informali/mhux dikjarat u li
jindirizzaw l-evażjoni tat-taxxa. Barra minn hekk, għandhom jiġi
rinfurzati inizjattivi li jwasslu għal ġbir tat-taxxa aktar effiċjenti.

(10)          
Minħabba l-espożizzjoni kbira
tal-istituzzjonijiet bankarji ta' Ċipru għall-ekonomija Griega,
il-prestazzjoni tal-assi, il-profitabbiltà, il-kapital u r-riżervi
tal-likwidità tal-banek kienu affettwati ħażin mir-ristrutturazzjoni
tad-dejn tal-gvern Grieg, u mis-self improduttiv (non-performing loans, NLPs)
li qed jiżdied li ġie estiż għall-mutwatarji Griegi.
L-espożizzjoni totali tas-settur bankarju kkonsolidat ta' Ċipru
għall-Greċja hija għolja ferm.
Fl-14 ta' Diċembru 2011, il-Parlament ta' Ċipru adotta
żewġ abbozzi ta’ liġijiet biex isaħħaħ
ir-reżiljenza tas-sistema kontra l-kriżijiet bankarji. Madankollu,
il-progress permezz tat-tisħiħ tas-superviżjoni tal-bankijiet
kooperattivi, li għandhom madwar 40 % tad-depożiti
domestiċi kollha, sa issa ma kienx sodisfaċenti. 
(11)          
Ċipru qed iħabbat wiċċu ma'
sfidi biex jiżgura s-sostenibbiltà fit-tul tal-finanzi pubbliċi,
b'mod partikolari fil-qasam tal-pensjonijiet. Ċipru implimenta
żewġ miżuri strutturali importanti biex jirriforma s-sistema
tal-pensjonijiet tiegħu. Madankollu, għalkemm il-miżuri adottati
huma rilevanti u kredibbli, ir-rispons min-naħa ta' Ċipru mhuwiex
ambizzjuż biżżejjed biex jiżgura s-sostenibbiltà u
l-adegwatezza, u biex itejjeb il-ġustizzja tas-sistema fit-tul. Għad
hemm bżonn ta' miżuri biex tinżamm l-impjegabbiltà
tal-ħaddiema fi ħdan l-impriżi u tiġi sostnuta
ż-żieda fl-età effettiva tal-irtirar. F'termini ta' faqar fost
l-anzjani, Ċipru indirizza r-riskju għoli ta' faqar tagħhom
b'mod parzjali biss. Il-miżuri adottati mhumiex biżżejjed biex
tittejjeb l-adegwatezza fil-medda qasira taż-żmien tal-introjtu
għall-pensjonanti li huma f'riskju ta' faqar. 
(12)          
L-inugwaljanzi u l-ineffiċjenzi fis-settur
tal-kura tas-saħħa ma ġewx indirizzati b’mod li jagħmel
sens. Minkejja r-rakkomandazzjoni li ngħatat is-sena l-oħra, sa issa
għadha ma ġietx ippreżentata skeda ċara biex titkompla
s-Sistema Nazzjonali tal-Assigurazzjoni tas-Saħħa. Dan iġib
miegħu riskji għall-kontroll u s-sostenibbiltà fit-tul tal-finanzi
pubbliċi u għall-kwalità tal-kura tas-saħħa pprovduta. 
(13)          
Il-gvern Ċiprijott ħa xi passi biex
jirrispondi għar-rakkomandazzjoni tal-2011 dwar l-indiċizzar tal-pagi
(il-kumpens għall-għoli tal-ħajja – COLA), b'mod partikolari
billi ffriża l-pagi għal sentejn fis-settur pubbliku aktar wiesa’.
Il-gvern u s-sħab soċjali qablu wkoll li jibdew jiddjalogaw
bl-għan li jirrevedu s-sistema COLA sal-aħħar ta' Ġunju
tal-2012. Għandha ssir riforma komprensiva tas-sistema, b'konsultazzjoni
mas-sħab soċjali u f'konformità mal-prattiki nazzjonali,
bil-għan li tissaħħaħ ir-rabta bejn il-pagi reali u
l-iżviluppi fil-produttività u biex is-sistema ssir aktar ġusta. Dan
mhux talli se jkun ta' appoġġ għall-kompetittività
tal-pajjiż, iżda se jwassal ukoll għall-allokazzjoni aktar
effiċjenti tal-ħaddiema. Filwaqt li dawn l-iżviluppi huma
l-ewwel passi fid-direzzjoni t-tajba, ir-rilevanza u l-kredibbiltà tagħhom
jiddependu b'mod kruċjali fuq il-livell ta' ambizzjoni u infurzar
tar-riżultat finali tad-djalogu soċjali, li għaddej
bħalissa, fir-rigward tar-riforma tas-sistema tal-indiċizzar tal-pagi.
(14)          
Il-fatt li l-previżjoni makroekonomika marret
għall-agħar affettwat b'mod ħażin is-suq tax-xogħol
ta' Ċipru, u żiedet ir-rata tal-qgħad u kkawżat żieda
kbira fil-qgħad fost iż-żgħażagħ. Ċipru
ħa numri ta' passi pożittivi biex jindirizza din l-isfida. Dawn
il-miżuri huma rilevanti iżda mhumiex ambizzjużi
biżżejjed, b'mod partikolari fl-edukazzjoni u t-taħriġ
vokazzjonali fejn l-implimentazzjoni għandha ssir aktar malajr. Hemm
bżonn ta' aktar sforzi biex tinstab soluzzjoni għall-qgħad fost
iż-żgħażagħ kif ukoll biex il-forza tax-xogħol
tiġi mħarrġa mill-ġdid u tissaħħaħ
fil-ħiliet, sabiex jiġu ffaċilitati t-tranżizzjonijiet
meħtieġa fis-suq tax-xogħol, b'attenzjoni partikolari fuq dawk
il-gruppi b'parteċipazzjoni baxxa f'attivitajiet ta' tagħlim tul
il-ħajja bħall-ħaddiema li huma akbar fl-età, dawk li
għandhom ftit ħiliet u dawk qiegħda. 
(15)          
Fir-rigward tas-settur tas-servizzi, Ċipru
ttraspona d-Direttiva tas-Servizzi permezz ta' liġi orizzontali flimkien
ma' liġjiet u regolamenti ta' emenda li huma speċifiċi
għas-settur. Madankollu, f’ċerti setturi (pereżempju
fis-servizzi tal-konsumatur, tat-turiżmu u tal-bini) l-adozzjoni ta'
leġiżlazzjoni speċifika għas-settur għadha pendenti.
Hemm servizzi professjonali regolati fejn għadhom jeżistu t-tariffi
fissi, bħal fost l-avokati u l-periti.
(16)          
Abbażi tal-analiżi tar-reviżjoni
fil-fond, jista' jiġi konkluż li Ċipru huwa affettwat minn
żbilanċi. B'mod partikolari, l-iżviluppi makroekonomiċi
fis-settur tal-kontijiet kurrenti, tal-finanzi pubbliċi u dak finanzjarju
jeħtieġu monitoraġġ mill-qrib u attenzjoni politika
ekonomika urġenti sabiex jevitaw kull effett negattiv fuq il-funzjonament
tal-ekonomija u tal-unjoni ekonomika u monetarja. B'mod aktar speċifiku,
l-ekonomija Ċiprijotta esperjenzat defiċits persistenti u sostanzjali
fil-kontijiet kurrenti, minħabba defiċits fil-volum tal-kummerċ
ikkawżati minn telf gradwali fil-kompetittività fir-rigward
tal-prezzijiet/kostijiet, żbilanċi fil-finanzi tal-gvern li
żviluppaw f’defiċits annwali li komplew jikbru avolja l-ekonomija rpiljat
mir-riċessjoni u żiedu d-dejn privat. B'mod partikolari,
il-korporazzjonijiet nonfinanzjarji huma ferm suxxettibli minħabba d-dejn
għoli li għandhom flimkien mal-profittabbiltà baxxa tagħhom, li
wasslet għal żieda sinifikanti fis-self improduttiv f'dan is-settur.
Barra minn hekk, l-espożizzjoni għolja tas-settur bankarju
għall-bonds sovrani Griegi u l-ekonomija Griega hija riskjuża ferm.
Apparti dan, il-fatt li l-prospetti ta' tkabbir ma tantx huma sbieħ
ikompli jfixkel it–tnaqqis relattivament bil-mod tal-iżbilanċi. 
(17)           
Ċipru ħa għadd ta’ impenji fil-Patt
Euro Plus. Dawn l-impenji, u l-implimentazzjoni tal-impenji ppreżentati
fl-2011, jikkonċernaw it-titjib fil-kompetittività, it-titjib tar-rata
tal-impjiegi, is-sostenibbiltà tal-finanzi pubbliċi u t-tisħiħ
tas-sostenibbiltà finanzjarja. Il-Kummissjoni vvalutat l-implimentazzjoni
tal-impenji tal-Patt Euro Plus. Fir-rakkomandazzjonijiet ġew ikkunsidrati
r-riżultati ta' din il-valutazzjoni.
(18)          
Fil-kuntest tas-Semestru Ewropew, il-Kummissjoni
wettqet analiżi komprensiva tal-politika ekonomika ta' Ċipru. Hija
vvalutat il-programm ta’ stabbiltà u l-programm nazzjonali ta’ riforma, u
ppreżentat reviżjoni fil-fond. Mhux biss qieset ir-rilevanza
tagħhom għal politika fiskali u soċjoekonomika sostenibbli
f’Ċipru, imma anki kemm dawn josservaw ir-regoli u l-gwida tal-UE,
fid-dawl tal-ħtieġa tat-tisħiħ tal-governanza ekonomika
kumplessiva tal-Unjoni Ewropea billi jiġi pprovdut kontribut fil-livell
tal-UE għad-deċiżjonijiet nazzjonali futuri.
Ir-rakkomandazzjonijiet tagħha skont is-Semestru Ewropew huma riflessi
fir-rakkomandazzjonijiet (1) sa (7) hawn taħt. 
(19)          
Fid-dawl ta’ din il-valutazzjoni, il-Kunsill
eżamina l-programm ta’ stabbiltà ta' Ċipru tal-2012, u l-opinjoni
tiegħu[9]
hija riflessa b’mod partikolari fir-rakkomandazzjoni (1) hawn taħt.
(20)          
Fid-dawl tar-riżultati li ħarġu
mir-reviżjoni fil-fond tal-Kummissjoni u minn din il-valutazzjoni,
il-Kunsill eżamina l-programm nazzjonali ta’ riforma ta' Ċipru
għall-2012 u l-programm ta’ stabbiltà ta’ Ċipru. Ir-rakkomandazzjoni
tiegħi skont l-Artikolu 6 tar-Regolament (UE) Nru 1176/2011 huma
riflessi b’mod partikolari fir-rakkomandazzjonijiet (1), (2) u (7) ta’ hawn
taħt,
B’DAN JIRRAKKOMANDA li Ċipru
għandu jieħu azzjoni fil-perjodu 2012-2013 biex:
1.                      
Jieħu miżuri addizzjonali biex jikseb
korrezzjoni tad-defiċit eċċessiv li tkun valida għal
żmien twil fl-2012. Jimplimenta b’mod rigoruż l-istrateġija
baġitarja, b'appoġġ ta' miżuri speċifiċi
biżżejjed għas-sena 2013 u lil hinn, sabiex jiżgura li
sal-2014 jinkiseb tal-objettiv baġitarju ta' terminu medju (OTM) u
l-konformità mal-valur referenzjarju għan-nefqa u jiżgura
biżżejjed progress fir-rigward tal-valur referenzjarju
għat-tnaqqis tad-dejn. Jaċċelera l-introduzzjoni ta' qafas
baġitarju multiannwali inforzabbli msejjes fuq bażi statutorja li
torbot u mekkaniżmu korrettiv. Jieħu miżuri biex iżomm
kontroll strett fuq in-nefqa u jimplimenta baġitjar tal-programm u
tal-prestazzjoni mill-aktar fis possibbli. Itejjeb il-konformità mat-taxxa u
jiġġieled kontra l-evażjoni tat-taxxa. .
2.                      
Jarmonizza s-superviżjoni tas-soċjetajiet
tal-kreditu kooperattivi f'konformità mal-istandards applikati għall-banek
kummerċjali. Isaħħaħ id-dispożizzjonijiet regolatorji
għar-rikapitalizzazzjoni effiċjenti tal-istituzzjonijiet finanzjarji
sabiex jillimita l-espożizzjoni tas-settur finanzjarju għax-xokkijiet
esterni.
3.                      
Ikompli jtejjeb is-sostenibbiltà u l-adegwatezza
fit-tul tas-sistema tal-pensjonijiet u jindirizza r-rata għolja ta'
anzjani li qegħdin f'riskju ta' faqar. Jallinja l-età statutorja
tal-irtirar maż-żieda fl-istennija tal-għomor. 
4.                      
Jistabilixxi u jimplementa sistema tal-kura
tas-saħħa nazzjonali mingħajr dewmien, abbażi ta' pjan
direazzjonali, li għandu jiżgura s-sostenibbiltà finanzjarja
tagħha filwaqt li jipprovdi kopertura universali. 
5.                      
Itejjeb il-ħiliet tal-ħaddiema biex
jirrinforza l-mobbiltà okkupazzjonali tagħhom lejn attivitajiet ta'
tkabbir għoli u ta' valur miżjud għoli. Jieħu aktar
miżuri biex jindirzza l-qgħad fost
iż-żgħażagħ, b'enfasi fuq l-esperjenzi prattiċi
tax-xogħol f'kumpaniji u biex iħajjar lin-nies jaħdmu għal
rashom. Jieħu miżuri politiċi xierqa fuq in-naħa
tad-domanda biex jistimola l-innovazzjoni fil-kummerċ.
6.                      
Ineħħi ostakli mhux ġustifikati
fis-swieq tas-servizzi, b'mod partikolari billi jtejjeb l-implimentazzjoni
tad-Direttiva tas-Servizzi fis-setturi tas-servizzi li għandhom l-akbar
potenzjal ta' tkabbir (inkluż it-turiżmu) u billi jespandi
l-għoti tas-servizzi professjonali.
7.                      
Itejjeb il-kompetittività anki permezz ta' riforma
tas-sistema tal-indiċizzar tal-pagi, b'konsultazzjoni mas-sħab
soċjali u b'konformità mal-prattiki nazzjonali sabiex jirrifletti
aħjar l-iżviluppi fil-produttività. Jieħu passi biex joħloq
diversifikazzjoni fl-istruttura tal-ekonomija. Jindirizza mill-ġdid
il-bilanċ fiskali billi jrażżan in-nefqa. 
Magħmul fi Brussell,
                                                                       Għall-Kunsill
                                                                       Il-President
[1]               ĠU L 209, 02.08.1997, p. 1.
[2]               ĠU L 306, 23.11.2011, p. 25.
[3]               COM(2012) 308 finali.
[4]               P7_TA(2012)0048 u P7_TA(2012)0047
[5]               Id-Deċiżjoni tal-Kunsill 2012/238/UE
tas-26 ta’ April 2012
[6]               COM(2012)
68 finali.
[7]               SWD(2012)
152 finali.
[8]               Il-bilanċ
nett aġġustat b’mod ċikliku tal-miżuri ta’ darba u dawk
temporanji, ikkalkolat mill-ġdid mis-servizzi tal-Kummissjoni fuq
il-bażi tal-informazzjoni mogħtija fil-programm, bl-użu
tal-metodoloġija li dwarha kien hemm qbil komuni.
[9]               Skont l-Artikolu 5(2) tar-Regolament tal-Kunsill (KE)
Nru 1466/97,